Seekoei-reddingspoging skop afDie foto is deur André Snyman, van eBlockwatch, op Facebook gelaai. ŉ Reddingspoging om ŉ seekoei te red wat al vir langer as twee dae in ŉ swembad op ŉ wildsplaas in Modimolle (Nylstroom) in Limpopo vasgekeer is, sal na verwagting Donderdagmiddag begin. Maroela Media het vroeër berig die seekoei het in ŉ swembad op die Monate-wildsplaas beland nadat dit glo deur ander seekoeie op die reservaat weggejaag is nadat ŉ kalfie gebore is. André Snyman, woordvoerder vir die gemeenskapsmisdaadbestrydingseenheid eBlockwatch, sê hulle het ŉ permit gekry om die 5-jarige seekoei te verskuif. Volgens Snyman het gemeenskapslede aangebied om die kostes vir die reddingspoging te dek. Dié kostes beloop ongeveer R40 000, berig EWN. “Baie van die water in die swembad is reeds uitgetap. Die dier gaan verdoof en dan met ŉ hyskraan uit die swembad gelig word. ŉ Plaaslike veearts het reeds aangebied om sy hyskraan te verskaf. As Stroppie uit die swembad is, sal die wildsplaas se eienaar en plaaslike beamptes van die departement van natuurbewaring besluit waarheen verskuif moet word.”